ВЪПРОСИ И ОТГОВОРИ ПО ПРОЦЕДУРА

BG161PO003-2.1.13 „ТЕХНОЛОГИЧНА МОДЕРНИЗАЦИЯ В МАЛКИ И СРЕДНИ ПРЕДПРИЯТИЯ“
ОТГОВОРИ НА ВЪПРОСИ С № 112-128,  
ПОЛУЧЕНИ В ПЕРИОДА 28.11.2011 г. – 02.12.2011 г.
И ПУБЛИКУВАНИ НА 12.12.2011 г.
ВЪПРОС № 112)
Здравейте,

Въпрос 1 :

В Насоките за кандидатстване - подточка г) от придружителните документи (отнасяща се за Актуално състояние) изрично е посочено -"В случай, че кандидатът е регистриран по Закона за Търговския регистър, Удостоверение за актуално състояние не следва да бъде прилагано"

За подточки ж,з,и също пише, че обстоятелството ще се проверява по служебен път, но не е написано, че не следва да се прилагат.

Въпросът е допустимо ли е да не се прилагат документите от тези 3 подточки, които са налични в досието на фирмата в Търговския регистър ?

Въпрос 2 :

В Оперативното ръководство, глава III, стр. 41, е записано "Когато разходите за доставки/услуги включват различни под-позиции, които не са систематично свързани (естеството им е твърде различно), те могат след представяне на обосновка от бенефициента и одобряването й от Междинното звено, да бъдат договорени с отделни процедури за определяне на изпълнител."

Основният търг, който ще провеждаме е за доставка на 2 машини. Предвиждаме и доставка на специализиран софтуер за управление и контрол. Това е от различно естество, предполагащ съвсем различни доставчици и изисквания за съответствие с машините, които ще обслужва софтуера. Затова смятаме за по подходящо и предвиждаме в плана на дейностите отделна процедура - с 3 оферти (под 50 000лв е).
Въпросът е - това ни планиране ще се счете ли за грешка, при положение, че допълнително ще бъде одобрявано от Междинното звено тази процедура. Разбира се,ще се съобразим с изискванията, ако не се одобри и ще бъде включено в основната открита процедура.  

Благодарим ви предварително.

Илиян Илиев

28.11.2011 г.

ОТГОВОР № 112)

1. В  случай, че документите по т. 3.1.1 „Списък на документите за кандидатстване”, подточки ж, з, и от Насоките за кандидатстване по процедурата, , са публикувани в Търговския регистър, не е необходимо те да бъдат прилагани към проектното предложение. Следва да имате предвид, че на етап оценка на проектните предложения Оценителната комисия може да изиска допълнителни разяснения или информация, свързани с тези документи.

2. От така зададения въпрос не става достатъчно ясно дали специализираният софтуер е пряко свързан с управлението и контрола на предвидените за закупуване по проекта 2 бр. машини. В случай, че специализираният софтуер за управление и контрол е пряко свързан с посочените две машини, то би следвало да се проведе една процедура за избор, в която всяка една машина поотделно и софтуера да се включат като отделни обособени позиции. В такъв случай е необходимо в пояснителния документ да се укаже изрично, че няма пречка кандидатите да подават оферти за повече от една обособена позиция. 
Ако предвиденият по проект специализиран софтуер не е свързан по никакъв начин с управлението и контрола на въпросните две машини, то тогава не е задължително той да бъде включен в една процедура за избор на доставчици, заедно с машините, а може да бъде обект на отделна процедура/ред за избор.  
При всички случаи съгласно Оперативното ръководство при започване изпълнението на проекта следва да представите за предварително съгласуване до Междинното звено, График за провеждане на тръжни процедури за избор на изпълнители по ПМС №55/12.03.2007 г. Съгласуването на графика от страна на МЗ се извършва именно с такава цел, да се провери дали при избора на изпълнители за дейностите по проекта бенефициентите ще приложат правилната процедура/ред в съответствие с приложимото законодателство. 
ВЪПРОС № 113)

Уважаеми г-н/г-жо,

Имаме конкретни въпроси по процедура BG161PO003-2.1.13. Става дума за формуляра за кандидатстване, точка 5, основни дейности и готовност за изпълнение на проекта. 
1. Конкретният ни въпрос към Вас е: в т.5.1.1 е записано че трябва да опишем инвестициите си в ДМА и ДНА. Проблемът при нас е че кандидатстваме за цяла производствена линия, състояща се от определен брой машини, като този брой и видовете машини зависят от различните фирми-доставчици. Първата фирма ни дава оферта от 19 машини за линия, а втората ни дава 22 машини за линия, като наименованията на машините са различни. Цена за всяка поотделно не се дава с обосновката, че това е цяла линия. В този случай, трябва ли да вземем една от офертите и да опишем ДМА (22 или 19 елемента на линията) поотделно с крайна цена, или да напишем в елемент Инвестиции, общото наименование на линията и нейната цена. 
2. Другият ни въпрос към Вас е относно т.5.1.3 – техническата спецификация. Съответно трябва ли да споменаваме характеристиките на всички 22 или 19 елемента на линията или да запишем техническите характеристики на самата линия.
3. Коя сума от двете оферти трябва да цитираме.
4. В т.5.1.1(елемент Инвестиции) както и в т.5.2(елемент Услуги) е казано че трябва да приложим поне 2 оферти с предложена цена от доставчика, във формуляра ли трябва да представим на кратко двете оферти и цените към тях, или като приложени документи към целия пакет от документация при кандидатстването.
Благодарим Ви предварително!
Penitales Ltd.
28.11.2011 г.

ОТГОВОР № 113)

1. и 2. В подобни случаи е добре кандидатът да посочи общото наименование на цялата производствена линия, както и да е ясно за производството на какъв краен продукт се използва. Добре е кандидатът да опише достатъчно ясно или целия производствен процес на самата линия, и/или отделните етапи на производствения цикъл, респективно основните елементи/компоненти на производствената линия, и/или да посочи минимални технически и функционални характеристики на цялата производствена линия, и/или да заложи параметри на изходните суровини и крайният продукт, който се получава при функционирането на производствената линия (ако е приложимо) и/или др., с цел по време на изпълнение на договора за безвъзмездна финансова помощ (в случай, че с кандидат бенефициента е сключен договор) да може да бъде удостоверено, че офертата на избрания изпълнител за доставка на производствената линия (без значение дали се състои от 22, 19 или друг брой елементи) съответства напълно на производствената линия, предвидена за закупуване по проекта съгласно описанието в т.5.1.1.

3. Кандидатът сам определя каква стойност за активите да заложи в бюджета на проектното предложение, като би могъл да посочи в бюджета и стойността на по-високата оферта за дълготраен материален актив. Следва да имате предвид, че оценителната комисия е органът, който преценява/оценява допустимостта и реалистичността на предвидените специфични разходи във всяко едно проектно предложение. 

4. Както е посочено в т. 3.1.1, буква е), като придружителни документи трябва да бъдат представени най-малко две оферти за всяка отделна инвестиция в активи с предложена цена от производителя/доставчика  в оригинал или копие, заверено от кандидата. 

ВЪПРОС № 114)

Уважаеми г-н/г-жо,

Като допълнение към зададените ни въпроси от предходния e-mail, искаме да попитаме дали трябва да въведем във формуляра за кандидатстване и двете оферти със съответните по тях машини и цена, или само една от тях и по какви критерии трябва да изберем тази една.

Тъй като една от фирмите доставчици е немска, отказва да ни даде ценова разбивка на всяка една от машините (22 броя), с обосновката че това е цяла линия. Това проблем ли ще бъде ако искаме да кандидатстваме за тази линия.

Благодарим Ви предварително! 

-- 
Penitales Ltd.
28.11.2011 г.

ОТГОВОР № 114)
Както е посочено в отговор 113 кандидатите трябва да приложат като придружителни документни най-малко две оферти за всяка отделна инвестиция в активи и сами по своя преценка определят каква стойност за активите да заложат в бюджета на проектното предложение в съответствие с приложените оферти. Виж отговор №113.
ВЪПРОС № 115)

Уважаеми колеги,

Моля за отговори на следните въпроси във връзка със схема BG161PO003-2.1.13 „Технологична модернизация в малки и средни предприятия”.

1. В проектно предложение е заложено закупуването на сървърно оборудване, което обаче поради своята специфика, трябва да бъде инсталирано в сървърно помещение което не е притежание на фирмата, нито се отдава под наем. В такъв случай, място на изпълнение на проекта би било въпросната локация на сървърното помещение или офиса на дружеството? Също така, необходими ли са документи от страна на кандидата удостоверяващи наличието на това сървърно помещение с оглед гарантиране на успешното изпълнение на проекта и какви биха били подходящите документи?

2. По време на изпълнение на договор по одобрен проект, ако дадено предприятие смени своя статут, например премине в категория от малко в средно, или от средно в голямо, то тогава очаква ли се да има някакви последствия при изпълнението на проекта? Въпроса е с оглед на факта, ако предприятие е кандидатствало като малко би получило по голям процент субсидия, от колкото ако е средно предприятие. Това би ли довело до възстановяване на получена помощ или друг вид санкции?

Благодаря ви много за отделеното време,

Георги Кънев

28.11.2011 г.

ОТГОВОР № 115)

1. Местоположението на всяко закупено по процедурата оборудване трябва да бъде посочено в раздел II, т. 2 „Място/места на изпълнение на проекта” от формуляра за кандидатстване” . По време на изпълнението на проекта и за целите на отчитането му е необходимо бенефициентът да представи договор,  с който се уреждат условията за разполагане на закупеното по проекта сървърно оборудване в такова специализирано сървърно помещение, което не е собственост и не е отдадено под наем на бенефициента.  В такъв договор трябва изрично да е указано, че сървърите, закупени по проекта, ще се ползват изключително и само от предприятието бенефициент. 

Следва да имате предвид, че за избор на изпълнител за доставката и инсталирането на такова сървърно оборудване трябва да спазвате изискванията на процедурата за подбор на проекти и приложимото законодателство.
Следва да имате предвид, че в изпълнение на ангажиментите съгласно чл. 1.8 от Общите условия на договора за безвъзмездна финансова помощ, бенефициентът следва да гарантира устойчивост на изпълнения проект.

Във връзка с необходимостта от извършване на проверки и инспекции на място в съответствие с процедурите, предвидени в законодателството на Европейската общност за защита на финансовите интереси на Европейските общности срещу измами и други нарушения и приложимото национално законодателство, бенефициентът се задължава да предостави на служителите или представителите на институциите, които имат право да извършват проверки и одити по проектите, достъп до местата, където се осъществява проектът, в това число и достъп до неговите информационни системи, както и до всички документи и бази данни, свързани с финансово-техническото управление на проекта, както и да направи всичко необходимо, за да улесни работата им.

2. Целта на подкрепата, предоставяна по линия на ОП „Конкурентоспособност”, е да подпомогне цялостното развитие и конкурентоспособността на българските предприятия, което може да се изрази и в преминаването на предприятията в по-висока категория съгласно Закона за МСП. В този смисъл, няма да бъдат налагани финансови санкции като възстановяване на предоставена безвъзмездна финансова помощ на предприятия, които например на етап кандидатстване са били микро предприятия, а на етап подаване на финален отчет за изпълнението на сключен договор са преминали в категория малко предприятие. 

ВЪПРОС № 116)

По Програмата, елемент „Инвестиции”, допустими са следните дейности: 

· Закупуване и въвеждане в експлоатация (доставка, монтиране и първоначално изпитване) на оборудване, представляващо дълготраен материален актив, включително закупуване на компютърно оборудване, нужно за работа с компютърните приложения, пряко свързани с постигане на целите на проекта; 

· Закупуване и инсталиране на дълготрайни нематериални активи - софтуерни приложения за управление на производствения процес и/или предоставяната услуга и/или специализирани компютърни приложения за дизайн и разработване на продукти, права по патенти, лицензи, „ноу-хау” и др., представляващи дълготрайни нематериални активи.

 Въпрос: Във връзка с оборудване на склад за входящи материали, пряко свързан с производствения процес на Кандидата, допустими ли са следните разходи за специализиран софтуер и хардуер: 

1. Мобилните устройства, бар-код четци, таблети, работна станция като хардуер? 

2. Специализиран софтуер за управление на склад? 

 Благодарим.

Daniela Simeonova
29.11.2011 г.

ОТГОВОР № 116)

Управляващия орган на оперативната програма няма задължение да предпоставя информация, която съдържа становище относно съответствието на проект с условията за кандидатстване.

Моля да имате предвид, че по процедурата е допустимо за финансиране закупуването на дълготрайни материални и нематериални активи, но е необходимо проектното предложение да има за свой основен предмет осъществяването на инвестиции, насочени към постигане на една или повече от следните цели:

•
Разширяване на дейността на съществуващо предприятие;

•
Диверсификация на продукцията на съществуващо предприятие чрез въвеждане на нови продукти/услуги;

•
Фундаментална промяна на цялостния производствен процес в съществуващо предприятие.
Съответствието на дейностите по проекта с постигането на горепосочените цели трябва да бъде надлежно обосновано в проектното предложение. Посочените от Вас материални и нематериални активи биха били допустими, само ако са насочени към постигане на тези цели и отговарят на другите условия на процедурата.
ВЪПРОС № 117)

Здравейте!

Моля да ни информирате дали в  посочената открита за кандидатстване към момента процедура /  и нейните елементи / е допустима дейност  по покриване на международно признат стандарт, конкретно Система за Управление на качеството? :

BG161PO003-2.1.13 „Технологична модернизация в малки и средни предприятия".
 

допустими дейности: 
Допустими по настоящата процедура са проекти, включващи следните елементи/допустими дейности:

А) Елемент „Инвестиции"- Закупуване и въвеждане в експлоатация (доставка, монтиране и първоначално изпитване) на оборудване, представляващо дълготраен материален актив, включително закупуване на компютърно оборудване, нужно за работа с компютърните приложения, пряко свързани с постигане на целите на проекта; Закупуване и инсталиране на дълготрайни нематериални активи - софтуерни приложения за управление на производствения процес и/или предоставяната услуга и/или специализирани компютърни приложения за дизайн и разработване на продукти, права по патенти, лицензи, „ноу-хау" и др., представляващи дълготрайни нематериални активи.

Б) Елемент „Услуги": Консултантски услуги за разработване на маркетингови анализи и стратегии, свързани с новите технологии, процеси, продукти/услуги.

Други допустими дейности, пряко свързани с изпълнението на проектите по процедурата:
1. Консултантски услуги за изготвяне на проектното предложение по процедурата - до 10 000 лева;

2.    Визуализация на проекта – до 3 000 лева;

3.    Одит на проекта – до 8 000 лв.

Благодаря предварително!

Роза Видолова

29.11.2011 г.

ОТГОВОР № 117)

По настоящата процедура не е допустима дейност и съответно разход за въвеждане на система за управление на качеството съгласно международно признат стандарт. Това бе предмет на друга процедура по ОП „Конкурентоспособност” – процедура „Покриване на международно признати стандарти и въвеждане на системи за управление в предприятията”, чийто краен срок за кандидатстване бе 28 септември 2011 г. 
ВЪПРОС № 118)

Уважаеми господа,
Малка фирма, наш клиент, има желание да кандидатства с предложение по проект BG161PO003-2.1.13.
Фирмата има автосервиз и иска да закупи ново оборудване за смяна на гуми и реглаж, както и смяна на масла. Моите въпроси са следните:

1. Възможно ли е тази дейност да бъде приравнена по кодовете от сектор С на кодовете за икономическа дейности, примерно 33.20, и да кандидатства?
2. Ръководството на фирмата имат идея да оборудват и подвижен автосервиз в пикап и да обслужват клиентите си и мобилно. Възможно ли е да се признае за разход закупуването на МПС със специално предназначение и оборудване?
Предварително ви благодаря!
Правда Лазова
29.11.2011 г.

ОТГОВОР № 118)

1. За да удостоверят, че попадат в изрично посочените като допустими сектори по процедурата, кандидатите трябва да представят Удостоверение от Националния статистически институт относно кода на основната икономическа дейност, който се присъжда въз основа на представени финансови отчети. 
2. Разходите за закупуване или наемане на транспортни средства и съоръжения не са  допустими разходи по настоящата процедура. 
ВЪПРОС № 119)

Здравейте, 
Във връзка с подготовката на проекти по процедура BG161PO003-2.1.13 имам следните въпроси:

Въпрос № 1: Допустимо ли е да се правят юридически промени в дадено предприятие в периода от подаване на проектното предложение до подписване на договор /в случай че проектът бъде одобрен/. Имаме предвид следните юридически промени:

 

1.1.ООД е учредено от трима съдружника - физически лица – А; Б и В, двама от които са вписани като управители – А и Б. Лицето А, което е съдружник и управител желае да напусне дружеството. Т.е. става въпрос за промяна, при която правният статут на дружеството няма да се промени - то ще остане ООД с двама съдружника, единият от които ще бъде управител. Дружеството е независимо предприятие и описаната промяна няма да се отрази върху категорията на предприятието.
 

1.2. Допустимо ли е ООД с трима съдружника да бъде преобразувано в ЕООД с едноличен собственик един от тримата съдружника?
Дружеството е независимо предприятие и описаната промяна няма да се отрази върху категорията на предприятието.
 

1.3.Допустими ли са юридически промени във фирмите, които се явяват предприятия-партньори и свързани предприятия на предприятието-кандидат. Става въпрос за промени, след които предприятието кандидат ще се определя като независимо предприятие. 
 

Въпрос № 2: Въпрос относно средносписъчния брой на персонала.

Съгласно „Чл. 4в ал. (2) Персоналът се състои от:
1. наетите лица по трудово правоотношение и приравнено на трудово правоотношение;
2. лицата без трудово или приравнено на него правоотношение, които са в договорно отношение с предприятието и се смятат за наети лица;
3. собствениците - управители, включително едноличните търговци, полагащите труд като член-кооператори по реда на Закона за кооперациите, като занаятчии по реда на Закона за занаятите или като земеделски производители;
4. съдружниците, които участват с личен труд в обичайната дейност на предприятието и получават доход срещу този труд.”
В Отчета за заетите лица, средствата за работна заплата и други разходи за труд за 2008, 2009 и 2010 г. на предприятието не са посочени данни за Собственика - Управител на дружеството, който е самоосигуряващо се лице т.е. той не е включен в средносписъчния брой на персонала
Следва ли Управителя да се включва в средносписъчния брой на персонала при определянето на категорията предприятие?
Ако включим Управителя, то ще имаме разминаване в данните за средносписъчен брой на персонала посочен в  Отчета за заетите лица, средствата за работна заплата и други разходи за труд и данните попълнени в Декларацията за малки и средни предприятия и данните в т. 5.2 от Формуляра за кандидатстване.
Моля за пояснения по описания казус.
Въпрос № 3: Въпрос относно тълкуването на чл. 4г от Закона за малките и средните предприятия.
Физическото лице „Х” е едноличен собственик на две дружества ЕООД – „А” и ЕООД – “B”. Юридическото лице „A” притежава 49% от ООД „C”, а „C” е едноличен собственик на ЕООД “D”, в което „Х” е управител. 
Всички дружества извършват дейност на същия съответен пазар.

Следвайки Указанията за попълване на Декларацията за малки и средни предприятия, то „A” и “B” се явяват свързани предприятия, „А” и „С” са предприятия-партньори,  а „С” и “D” – свързани предприятия.
Съгласно чл. 4г, ал. 5 и ал. 6 от Закона за малките и средните предприятия, данните за А следва да се определят по следния начин:
Данните на предприятието кандидат „А” = 100% от А  + 100% от B + 49% (100% С + 100% D)
Знаем, че Управляващият орган не е оправомощен да предоставя указания по прилагане на ЗМСП, но Ви молим за становище относно това – правилно или не - е тълкуването от наша страна на текстовете на чл. 4г от Закона за малките и средните предприятия.
Благодаря Ви предварително! 
С уважение,

Мая Иванова

29.11.2011 г.

ОТГОВОР № 119)

1. При настъпване на промяна в периода от подаване на дадено проектно предложение до сключване на договор за безвъзмездна финансова помощ по настоящата процедура, кандидатът е длъжен да уведоми своевременно Оценителната комисия/Екипът по договаряне за променените обстоятелства, като от кандидата може да бъде изискано предоставянето на допълнителни документи и информация/разяснения.
2. Собственикът-управител на предприятието кандидат следва да бъде включен в средносписъчния брой на персонала при определянето на категорията предприятие.
3. Посоченият начин на изчисляване на данните на предприятието кандидат е коректен. Следва да се прецени дали между предприятия А, В и Д не e налице свързаност, която би могла да бъде основана на чл. 4, ал.8 във връзка с чл. 4, ал. 5, т.3 от ЗМСП.
ВЪПРОС № 120)

Здравейте,
Въпросът касае процедура BG161PO003-2.1.13 „Технологична модернизация в малки и средни предприятия“ и се свързан с попълването на бюджета по проекта.
Част от събраните офертите за оборудване, предмет на проекта, са от трети страни, т.е. в случая САЩ, цената на оборудването включва цена на самата стока и доставка. При доставката на това оборудване върху тази стойност ще бъде начислено мито по Митническата тарифа на Р. България и едва след това ще се определи каква ще бъде стойността на дължимото ДДС, което  в случая е допустим, но невъзстановим разход, тъй като е възстановимо ДДС по закона за ДДС.  
В този смисъл в работен лист 3 на бюджета какво би трябвало да бъде нанесено, при условие, че митото на тази стока не е включено в офертата и ако начислим 20% ДДС върху стойността на офертата, това ДДС няма да бъде в реалния дължим от дружеството размер. И какво се случва с това мито, то се включва в определянето на себестойността на този актив при заприхождаването му в баланса на предприятието, но реално допустим разход ли е и ако да, трябва ли да се включи в бюджета?
И още един въпрос, в отговора на въпрос N92 е написано, че Офертите трябва да  включват следната задължителна информация: име и адрес на оферента; техническа спецификация, цена на услугата, вид на валутата, единична цена и обща стойност, с и без включен ДДС; срок на валидност на офертата и подпис. Офертите от чужбина няма как да включват ДДС при условие, че ДДС не се дължи за оборудването, доставено от ЕС, а за това от трети страни процедурата е по-различна, поради разликата в данъчната основа. 
Благодаря предварително!
А. Николова
29.11.2011 г.

ОТГОВОР № 120)

Разходите за данъци и такси (вкл. мито) са недопустими за финансиране по настоящата процедура за подбор на проекти и не следва да бъдат включвани в бюджета на проекта. 

По преценка на кандидата, в Работен лист 3 „Допълнителни разходи, свързани с изпълнението на проекта” на Бюджета (Приложение Б към Насоките за кандидатстване) могат да се посочат единствено разходите за възстановим ДДС във връзка с изпълнението на проекта.

Въпрос 92 касае избора на изпълнител на услугата по изготвяне на проектното предложение по настоящата процедура 
ВЪПРОС № 121)

Здравейте,

 

Интересува ме дали при първоначалното представяне на проектното предложение следва да бъдат приложени оферти за консултантски услуги по изготвянето му, за одит и визуализация? Трябва ли да се приложи сключения с избрания консултант договор и цялата договорена сума на услугата ли трябва да бъде предварително фактурирана? 

Благодаря!

 

Поздрави,

Колева

29.11.2011 г.

ОТГОВОР № 121)

Основните и придружителните документи, които следва да се представят от кандидатите при подаване на проектно предложение по настоящата процедура, са изброени изрично в т. 3.1.1. „Списък на документите за кандидатстване” от Насоките за кандидатстване. 

Следва да имате предвид, че договорът с избрания изпълнител на консултантските услуги по изготвяне на проектното предложение следва да бъде сключен преди датата на подаване на проектното предложение по процедурата и след датата на обявяване на настоящата процедура за подбор на проекти. Дейностите за консултантски услуги трябва да бъдат извършени в периода след обявяване на настоящата процедура до подаване на проектното предложение. Разходно-оправдателните документи за посочените дейности трябва да бъдат издадени преди датата на подаване на проектното предложение и след датата на обявяване на настоящата процедура, като плащането по тях може да бъде направено както преди подаването на самото проектно предложение, така и след това, но не по-късно от крайния срок, определен за представяне на финалния отчет за изпълнение на дейностите. 

Документацията, описана по-горе, следва да бъде приложена към искането за междинно/окончателно плащане. 
Неспазването на посочените изисквания ще бъде основание за непризнаване на разходите, извършени от страна на кандидатите за консултантски услуги по изготвяне на проектните предложения по процедурата. 

Извършените разходи за консултантски услуги за изготвяне на проектното предложение по настоящата процедура ще бъдат възстановени само, ако с кандидата бъде сключен договор за безвъзмездна финансова помощ, при условие че същите отговарят на останалите изисквания, посочени в настоящите Насоки за кандидатстване.

С оглед определяне на реалистичността на предвидените разходи за закупуване на активи и на предвидените разходи за услуги, кандидатът следва да приложи към Формуляра за кандидатстване поне две оферти за активи (дълготрайни материални активи и дълготрайни нематериални активи) и за консултантските услуги за разработване на маркетингови анализи и стратегии. При първоначално представяне на проектното предложение не следва да се прилагат оферти за консултантски услуги по изготвяне на проекта, оферти за одит и визуализация.   

ВЪПРОС № 122)

Здравейте, 
Във връзка с подготовката на проект по процедура BG161PO003-2.1.13 имам следните въпроси:

1.      Как следва да определим средносписъчния брой на персонала?
Тъй като съгласно Чл. 4в. Ал. (2) на Закона за малките и средни предприятия: „Персоналът се състои от:
1. наетите лица по трудово правоотношение и приравнено на трудово правоотношение;
2. лицата без трудово или приравнено на него правоотношение, които са в договорно отношение с предприятието и се смятат за наети лица;
3. собствениците - управители, включително едноличните търговци, полагащите труд като член-кооператори по реда на Закона за кооперациите, като занаятчии по реда на Закона за занаятите или като земеделски производители;
4. съдружниците, които участват с личен труд в обичайната дейност на предприятието и получават доход срещу този труд.”
Логично е средносписъчния брой на персонала да се изчисли въз основа на Отчета за заетите лица, средствата за работна заплата и други разходи за труд за съответната година като се съберат данните описани в Част 1, Раздел 1Среден списъчен брой и начислени средства за работна заплата + Част 2 Работещи без трудово и служебно правоотношение с отчетната единица + Част 3 Работещи пенсионери.

2.      Въпрос относно попълването на Декларация за обстоятелствата по чл. 3 и чл. 4 от ЗМСП
 

В случай, че няма разминаване в статуса на предприятието  по т. 1 и т. 2 от Декларацията трябва ли да се отговаря на въпроса по т.3?
Благодаря Ви предварително!

С уважение,

Мая Иванова
29.11.2011 г.

ОТГОВОР № 122)

1. Посоченият от вас подход за изчисляване на персонала е коректен.

2. В случай, че не е налице разминаване в статута на предприятието по т. 1 и т.2 от Декларацията за обстоятелствата по чл. 3 и чл. 4 от Закона за МСП, т. 3 не следва да се попълва.

ВЪПРОС № 123)

Здравейте,

Предприятието, което представлявам, планира да кандидатства по мярка BG161PO003-2.1.13 “Технологична модернизация в малки и средни предприятия” за закупуването на активи за разширяване на производството. Предвидените за закупуване активи включват портален кран, необходим за разтоварварването на каменните блокове, преработвани от предприятието, както и пречиствателна станция за отпадъчните води от производството, която осигурява възможност над 90% от замърсените с частици от камък води да се използват повторно.

Въпросът ми е следният: порталният кран и пречиствателната станция явяват ли се допустими за финансиране активи по мярка 2.1.13?

Предварително благодаря!

Поздрави, Иван Райнов
29.11.2011 г.

ОТГОВОР № 123)

Съгласно Насоките за кандидатстване, т. 2.2. Допустимост на проектите/дейностите,

за да са допустими проектите по настоящата процедура трябва да отговарят на следните общи условия за допустимост:

“………в) да имат за свой основен предмет осъществяването на инвестиции, насочени към една или повече от следните цели:

 Разширяване на дейността на съществуващо предприятие;

 Диверсификация на продукцията на съществуващо предприятие чрез въвеждане на нови продукти/услуги;

 Фундаментална промяна на цялостния производствен процес в съществуващо предприятие…..”

В тази връзка предвиденият от Вас за закупуване актив портален кран се явява допустима инвестиция, но не и придобиването на пречиствателна станция за отпадъчни води.

ВЪПРОС № 124)

Уважаеми дами и господа,

Във връзка с кандидатстване по настоящата отворена процедура BG161PO003-2.1.13 „Технологична модернизация в малки и средни предприятия”, бих желала да задам следния въпрос:

1. Предприятието кандитат в две последователни години 2008 и 2009 поддържа статут на средно предприятие, а данните за 2010 го определят като малко. На етап кандидатстване в Декларацията за обстоятелствата по чл.3 и чл.4 от ЗМСП e отразен коректно поддържаният статут на средно, както и данните за последен приключен финансов период 2010, показващи промяна, която може да се отрази на статуса му. Предполагаме, че след извършена оценка предприятнието е класирано в категория средни предприятия. Също така предполагаме, че на етап подписване на договор през 2012г. предприятието е променило статуса си на малко /поддържа статут на малко в две последователни години – 2010 и 2011/. Как ще се третира промяната в обстоятелствата, свързани със статута на предприятието при подписване на договор за безвъзмездна финансова помощ? Ще бъде ли сключен договор и при какви условия? 

Благодаря предварително!

С уважение,

Десислава Петрова
30.11.2011 г.

ОТГОВОР № 124)

Всички данни (стойности) на критериите за МСП се изчисляват и попълват в Декларацията за обстоятелствата по чл. 3 и чл. 4 от Закона за малките и средните предприятия (ЗМСП) на годишна база – въз основа на данните за последната приключила финансова година (наречена в ЗМСП „предходна финансова година”). 

Статусът на микро, малко или средно предприятие се променя само ако в две последователни финансови години предприятието превиши или слезе под съответните граници.
Съгласно т.4.2.2 „Сключване на договори за безвъзмездна финансова помощ” от Насоките за кандидатстване, екипът по договаряне извършва проверка и във връзка с декларираните от кандидата обстоятелства относно категорията предприятието по чл. 3 и чл. 4 от ЗМСП. В случай, че към датата на сключване на договора за безвъзмездна финансова помощ са настъпили промени в декларираните обстоятелства на етап кандидатстване в Декларацията за държавни помощи (Приложение Г), Декларацията по чл. 7, ал. 7, т. 1 от ПМС 121/31.05.2007 - (Приложение В), Декларацията за обстоятелствата по чл. 3 и чл. 4 от ЗМСП (Приложение Д), както и в Декларацията съгласно Раздел III от Формуляра за кандидатстване, същите се попълват и представят отново.

ВЪПРОС № 125)

Уважаеми г-не/г-жо, 

Във връзка с процедура BG161PO003-2.1.13 искам да попитам следното: по Елемент "Услуги", възможно ли е да кандидатстваме за финансиране за СУК по ISO 9001.
Благодаря ви предварително!
29.11.2011 г.

ОТГОВОР № 125)

По настоящата процедура не са допустими дейности и съответно разходи за въвеждане на система за управление на качеството съгласно международно признат стандарт. Това бе предмет на друга процедура по ОП „Конкурентоспособност” – процедура „Покриване на международно признати стандарти и въвеждане на системи за управление в предприятията”, чийто краен срок за кандидатстване бе 28 септември 2011 г. 

ВЪПРОС № 126)

Здравейте, 
Във връзка с подготовката на проект по процедура BG161PO003-2.1.13 имам следният въпрос:

Предприятието, което желае да кандидатства има следните данни: 

	Година
	2008 г.
	2009 г.
	2010 г.

	Стойност на Активите (хиляди лева)
	70
	260
	289

	Годишен оборот (хиляди лева)
	291
	293
	411

	Средносписъчен брой на персонала
	4
	6
	10

	Статус:
	Микро 
	Микро
	Малко


 

В Декларацията за обстоятелствата по чл.3 и чл.4 от ЗМСП по т.1 отбелязваме, че то има статус - микро предприятие, а според данните в т. 2 то е малко предприятие. Тъй като имаме разминаване в данните по т.1 и т.2 попълваме и положителен отговор в т.3.
Декларираните от предприятието данни могат да бъдат проверени в приложените справки и отчети за 2008, 2009 и 2010 – части от Годишните финансови отчети за дейността на кандидата.
С оглед на това, че финансовата година 2011 почти е приключила, ние можем да направим извода, че за 2011 предприятието ще има данни за малко предприятие. Налице ще бъдат две последователни финансови години, в които предприятието превишава границите  на микро предприятие и попада в категорията малко предприятие
Т.е. Към момента на кандидатстване предприятието има статус - МИКРО, а към датата на подписване на договор / в случай, че проекта бъде одобрен/ то ще има статус - МАЛКО. 
Въпросът ми е необходимо ли е да посочваме във Формуляра за кандидатстване това обстоятелство?
С уважение,
Мая Иванова
30.11.2011 г.

ОТГОВОР № 126)

Във Формуляра за кандидатстване е необходимо да попълните само актуални към момента на кандидатстване данни за категорията на предприятието. 
Когато впоследствие при сключване на договор има промяна в категорията на предприятието, която не води до надхвърляне на максималния размер на интензитета на безвъзмездната финансова помощ за съответната категория, тази промяна ще бъде отразена в Декларацията за обстоятелствата по чл.3 и чл.4 от ЗМСП, която отново се попълва от кандидатите при подписването на договора за предоставяне на безвъзмездна финансова помощ.

Съгласно т.4.2.2 „Сключване на договори за безвъзмездна финансова помощ” от Насоките за кандидатстване, екипът по договаряне извършва проверка и във връзка с декларираните от кандидата обстоятелства относно категорията  на предприятието по чл. 3 и чл. 4 от ЗМСП. В случай, че към датата на сключване на договора за безвъзмездна финансова помощ са настъпили промени в декларираните обстоятелства на етап кандидатстване в Декларацията за държавни помощи (Приложение Г), Декларацията по чл. 7, ал. 7, т. 1 от ПМС 121/31.05.2007 - (Приложение В), Декларацията за обстоятелствата по чл. 3 и чл. 4 от ЗМСП (Приложение Д), както и в Декларацията съгласно Раздел III от Формуляра за кандидатстване, същите се попълват и представят отново.
ВЪПРОС № 127)

Уважаеми дами/господа,

Във връзка с публикуван отговор на въпрос № 29 по схема "Технологична модернизация в малки и средни предприятия" бихме желали да зададем следния уточняващ въпрос:

(ОТГОВОР № 29)
Уважаема г-жа Ябланска,
Документите, удостоверяващи иновативност на даден процес, продукт или услуга могат да бъдат издадени от съответните организации, притежаващи компетенция в конкретната област като, научна организация, висше учебно заведение, център за технологичен трансфер или др. подобна организация (организации с научна цел и със съответна компетентност в иновативния процес/технология/продукт). Документи издавани от браншови организации, няма да бъдат приемани от оценителната комисия като доказателства за иновативност.
Българска Асоциация Полимери е браншова организация и до момента е издавала документи за иновативност, които са били приемани като част от проекто-предложенията на бенефициенти по схема "Технологична модернизация в МСП". Съгласно цитирания отговор обаче, става ясно, че такива документи вече няма да бъдат приемани от оценителната комисия. Въпросът ни е след като имаме подписани меморандуми за сътрудничество с ВХТИ-гр. Бургас /висше учебно заведение/ и с Института по полимери на БАН /научна организация/ ще можем ли да издаваме документи, удостоверяващи иновативност и същите ще бъдат ли приемани от оценителната комисия?

В очакване на отговора Ви,

С Уважение,

адв. Антоанета Перникова
01.12.2011 г.

ОТГОВОР № 127)

Документи, предоставени от посочените от Вас висше учебно заведение и институт на БАН, биха били счетени за удостоверяващи иновативност на даден процес/продукт, ако тези организации, притежават съответна научноизследователска компетентност именно в областта на иновативния продукт/технология.  

ВЪПРОС № 128)

Уважаеми господа, 

            Моля да ни консултирате и отговорите на следния въпрос:

            Предприятие за преработка и пакетиране на кафе, осъществяващо дейността си на територията на гр. София може ли да участва с проект в конкурса за „Технологична модернизация на малки и средни предприятия“? 

            В насоките за кандидатстване по тази процедура изрично е посочено, че това е недопустима икономическа дейност с оглед припокриването й с дейностите, които се финансират по „Програма за развитие на селските райони“. Въпросът ни възниква поради факта, че на запитването ни към управляващия орган на „Програма за развитие на селските райони“, бе отговорено, че едно такова предприятие не може да кандидатства за финансиране, поради факта, че се намира на територията на гр. София (която не е в списъка на селските райони). 

            Интересува ни в такъв случай (щом няма припокриване на дейностите за финансиране), възможно ли е предприятието да кандидатства за финансиране по ОП „Конкурентоспособност“ и в частност по процедура „Технологична модернизация на малки и средни предприятия“? 

            Предварително благодарим за отговора. 

02.12.2011 г.

ОТГОВОР № 128)

Предприятия, извършващи основната си икономическа дейност или кандидатстващи за финансиране за дейности, попадащи в код по КИД 2008: 10.83 „Преработка на кафе и чай” са недопустими по отворените към момента процедури по ОП „Конкурентоспособност” и в частност по процедура BG161PO003-2.1.13 „Технологична модернизация в малки и средни предприятия”. Това ограничение се прилага независимо от местонахождението на дейността на предприятието.

Поради наличието на това ограничение в Насоките за кандидатстване, въпросното предприятие не би могло да получи безвъзмездна финансова помощ по процедура BG161PO003-2.1.13.
